લાઈન શબ્દ જુદાં જુદાં સંદર્ભોમાં વપરાય છે. સુવર્ણ મૃગ વાળી વાતમાં લક્ષ્મણ સીતાજીને મૂકીને નીકળે છે ત્યારે લાઈન દોરીને જાય છે. સીતાજી રાવણની વાતમાં આવી જતાં લાઈન ક્રોસ કરે છે, જેના લીધે આપણને રામાયણના બાકીના કાંડ મળ્યા. જો સીતાજીએ લાઇનદોરીનો અમલ કર્યો હોત તો કદાચ અરણ્ય કાંડમાં જ રામ એન્ડ કંપની બોર થઈ ગઈ હોત અથવા તો પુષ્પક વિમાનના બદલે આજે ટીવીની શોધનો જશ રામાયણને મળ્યો હોત. ગણિતમાં લાઈન એટલે રેખા જે બિંદુઓમાંથી પસાર થાય. તો ‘લાઈન મારવી’ એ શબ્દ પ્રયોગ પણ વપરાશમાં છે. આમાં મારવાની વાત ક્યાંથી આવી તે ઘણી ગૂંચવાડા ભરી બાબત છે. ગુજરાતી નાટ્ય જગતે લાઈન મારવાથી તબિયત ફાઇન રહે છે તેવું પણ શોધી કાઢ્યું છે. જો કે મેડિકલ જર્નલસ આ શોધને સમર્થન આપતી નથી. પણ આ લાઈન મારવાની વાતમાં તબિયત ફાઇન રહેતી હશે કે નહિ પણ બાપનું બૅન્ક બેલેન્સ ચોક્કસ પાતળું થાય છે એ હકીકત છે.